CELEX: 52013PC0430
Language: sl
Date: 2013-06-17
Title: Predlog SKLEP EVROPSKEGA PARLAMENTA IN SVETA o boljšem sodelovanju med javnimi zavodi za zaposlovanje (JZZ)

|
			
		
		
		52013PC0430
		
			Predlog SKLEP EVROPSKEGA PARLAMENTA IN SVETA o boljšem sodelovanju med javnimi zavodi za zaposlovanje (JZZ) /* COM/2013/0430 final - 2013/0202 (COD) */
			
				
		
		
			
			   	OBRAZLOŽITVENI MEMORANDUM
1.           OZADJE PREDLOGA        

Cilj tega pravnega predloga, ki je spodbujevalni ukrep v skladu s
členom 149 PDEU, je okrepiti sodelovanje med javnimi zavodi za
zaposlovanje (v nadaljnjem besedilu: JZZ) držav članic. JZZ so odgovorni za izvajanje
aktivnih politik trga dela in zagotavljanje storitev v javnem interesu na
področju zaposlovanja. So del ustreznih ministrstev, javnih organov ali
(neprofitnih) podjetij, ki jih ureja javno pravo. Storitve, ki jih JZZ zagotavljajo
delavcem in delodajalcem, vključujejo informacije o trgu dela, podporo pri
iskanju zaposlitve, svetovanje, poklicno svetovanje, posredovanje zaposlitve
ter podporo poklicne in geografske mobilnosti. JZZ pogosto vodijo tudi sisteme
brezposelnosti in drugih sistemov socialne varnosti. Učinkovitost JZZ je
ključni dejavnik za uspešnost politik zaposlovanja.
Krepitev sodelovanja med JZZ in EU se priznava
za ključni element za doseganje zaposlitvenih ciljev strategije
Evropa 2020[1].
Komisija se je redno zavzemala za posodobitev zagotavljanja storitev JZZ,
partnerstva med JZZ in drugimi službami za zaposlovanje ter preoblikovanje JZZ v „agencije za upravljanje prehoda“, ki pomenijo novo kombinacijo
„aktivne“ in „pasivne“ politike zaposlovanja[2]. Svet je
nedavno pozval k partnerstvom med javnimi in zasebnimi zavodi za zaposlovanje,
delodajalci, socialnimi partnerji in predstavniki mladih pri zagotavljanju
programov jamstva za mlade[3]. JZZ so tudi neposredno obravnavani v sedanjih evropskih
smernicah za politike zaposlovanja
držav članic ali „smernicah za zaposlovanje“[4].
Krčenje javnih proračunov in potreba po izboljšanju stroškovne
učinkovitosti JZZ şta številne države članice spodbudila k izvedbi reform JZZ v
obliki združitev z izvajalci nadomestila za primer brezposelnosti, prenosa storitev
zasebnim izvajalcem, delovanja služb za zaposlovanje znotraj regij in občin ter
spodbujanja zagotavljanja storitev prek IKT in samopostrežnih orodij. Hkrati se
izdatki JZZ (brez nadomestil za primer brezposelnosti) nenehno spreminjajo:
redna raziskava pri JZZ[5]
je pokazala, da so se med letoma 2007 in 2010 izdatki povečali,
leta 2011 pa so se večinoma zmanjšali. Najnovejše proračunske napovedi
kažejo, da večina JZZ leta 2013 pričakuje večje izdatke kot v prejšnjem
letu.      

Zaradi nacionalnih razlik v smislu poslovnih modelov JZZ, instrumentov,
razmer na trgu dela in pravnega okvira so ravni
učinkovitosti JZZ pri izvajanju programov trga dela različne. Medtem ko so države članice še naprej odgovorne za organizacijo, osebje
in delovanje svojih JZZ, ta zakonodajni predlog vzpostavlja evropsko mrežo
javnih zavodov za zaposlovanje, ki zagotavlja platformo za primerjavo njihove
učinkovitosti na evropski ravni, pri čemer opredeljuje dobre prakse in spodbuja
vzajemno učenje za krepitev zmogljivosti in učinkovitosti zagotavljanja storitev.
Izkušnje so pokazale, da se države članice same od sebe ne vključujejo v dejavnosti
vzajemnega učenja in primerjalnih analiz v zadostni meri.       

Sodelovanje med JZZ na ravni EU se je začelo leta 1997, ko je Komisija ustanovila neformalno svetovalno skupino JZZ, da
bi spodbudila sodelovanje, izmenjavo in vzajemno učenje med članskimi organizacijami[6] ter da bi prejela strokovne
povratne informacije o pobudah politike na področju zaposlovanja. Sedanji model
sodelovanja kljub nekajletnemu napredku kaže pomembne omejitve.     

Udeležba nacionalnih JZZ v navedenih dejavnostih je še naprej
prostovoljna, kar ovira možnosti za zgodnje prepoznavanje nizke uspešnosti in
morebitnih povezanih strukturnih težav na trgu dela. Manjka tudi mehanizem za
poročanje, zaradi česar oblikovalci politike na nacionalni ravni in ravni EU
niso sistematično obveščeni o rezultatih obstoječih primerjalnih analiz in
praks vzajemnega učenja.         

Prizadevanja za večjo primerljivost JZZ, pri čemer bi se JZZ povezovali
glede na poslovne modele, do zdaj niso bila uspešna. Povezave med primerjalnimi
analizami in dejavnostmi vzajemnega učenja so slabe ter nedosledne, poleg tega
dejavnosti obstoječega programa vzajemnega učenja niso podprte z znanstveno
zanesljivimi dokazi. Udeležba v vzajemnem učenju je omejena na majhno skupino
JZZ, zato učinki niso dovolj razširjeni.
JZZ morajo svoje organizacijske modele ter
poslovne strategije in postopke prilagoditi hitro spreminjajočim se razmeram,
če naj postanejo „učeče se organizacije“ in prispevajo k delu Odbora za
zaposlovanje. Mreža JZZ je v svojem nedavnem dokumentu z naslovom „PES Strategy
EU 2020 (Strategija JZZ EU 2020)“[7]
opredelila pet ključnih področij, na katerih so potrebne spremembe, da se
dosežejo cilji strategije Evropa 2020, in sicer: i) povezanost
s stranjo povpraševanja; ii) sprejetje usmerjevalne vloge prek sodelovanja/partnerstev;
iii) razvijanje delovanja, usmerjenega v spretnosti; iv) doseganje trajnostnih rezultatov
aktivacijskih politik in v) izboljšanje poklicne poti.
Cilj tega zakonodajnega predloga je razširiti,
okrepiti in konsolidirati tekoče pobude v korist vseh JZZ. Predlog za boljše
sodelovanje med JZZ vsebuje usklajeno delovanje za posodobitev in okrepitev
JZZ, da bi lahko kljub sedanji gospodarski krizi delovali usklajeno.
Evropska mreža JZZ, vzpostavljena na trdni
pravni podlagi, bi lahko povečala število vsestransko usklajenih dejavnosti med
JZZ in mreži zagotovila legitimnost ukrepanja. Formalizirana struktura je
predpogoj za povečanje sposobnosti mreže, da lahko prispeva k razvoju
inovativnih izvedbenih ukrepov politike na podlagi dokazov v skladu s cilji
strategije Evropa 2020. Poleg tega bo spodbujala izvajanje projektov na
trgu dela, ki jih bo financiral Evropski socialni sklad. Predlagana pobuda bi
lahko prispevala k boljši stroškovni učinkovitosti.          
Mreža JZZ, vzpostavljena v skladu s tem
sklepom, bo pobude uresničevala v obliki spodbujevalnih ukrepov, namenjenih
izboljšanju sodelovanja med državami članicami na področju zaposlovanja. Navedeni
ukrepi se bodo izvajali poleg sodelovanja JZZ v sistemu EURES na podlagi
členov 45 in 46 Pogodbe.
2.           REZULTATI POSVETOVANJ Z
ZAINTERESIRANIMI STRANMI IN OCEN UČINKA

V skladu z večjim poudarkom na razvoju
politike na podlagi dokazov ta predlog temelji na številnih ocenjevalnih
študijah in posvetovanjih z zainteresiranimi stranmi.
Zlasti
pomembne študije so bile: študije o poslovnih modelih JZZ[8], študije o sistemih za merjenje
učinkovitosti JZZ in geografski mobilnosti delavcev[9], študije o vlogi JZZ v zvezi s „prožno varnostjo“[10] in študije
o vlogi JZZ v zvezi z napovedovanjem potreb po
spretnostih delovne sile ter usposabljanju ljudi za nove zaposlitve[11]. Upoštevali
so se rezultati programa vzajemnega učenja JZZ[12]
in rezultati vprašalnika o odzivanju JZZ na krizne razmere
v obdobju 2009–2013[13] ter rezultati tekočega projekta primerjalnih
analiz JZZ[14],
ki ga sofinancira Komisija.
O prihodnosti pobude primerjalnih analiz JZZ
se je leta 2012 in 2013 s sedanjo svetovalno skupino JZZ večkrat
razpravljalo. Posvetovanje skupine o glavnih elementih tega predloga je
potekalo marca in maja 2013, pri čemer so bili člani pozvani, da
komentirajo morebitne cilje, pobude in možnosti politike iz tega predloga.
Januarja 2013 je skupina izdala dokument
za razpravo „Towards an integrated European Public Employment Services
bench-learning initiative (Na poti k integrirani pobudi primerjalnih analiz in
učenja evropskih javnih zavodov za zaposlovanje)“. O navedenem dokumentu JZZ so
razpravljali ministri za zaposlovanje in socialne zadeve („neformalni Svet EPSCO“) ter Odbor za zaposlovanje (EMCO). Neformalni Svet EPSCO
je soglašal, da bi večje in bolj osredotočeno sodelovanje
med JZZ omogočilo izboljšano izmenjavo najboljših praks, ter pozval k natančnemu
predlogu o pobudi „primerjalnega učenja“[15].
Navedena posvetovanja in študije potrjujejo,
da se zainteresirane strani na splošno strinjajo glede potrebe po boljšem
sodelovanju med JZZ. Vsi JZZ bi morali postati aktivni udeleženci v mreži. Prav
tako se je obsežno podprla razširitev področja uporabe mehanizma primerjalnih
analiz in boljše povezovanje primerjalnih analiz ter dejavnosti vzajemnega
učenja.
JZZ so bili tudi pravočasno in pregledno
vključeni v obdobju pred objavo tega sklepa v delovnem programu Komisije 2013–14
ter bolj poglobljenih pripravah tukaj predstavljenega besedila. Njihova mnenja
so se zbrala v pisni obliki in na odprtih posvetovalnih sestankih ter so bila
obravnavana v zvezi s ključnimi vidiki, na katere se neposredno nanašajo, tj.:
pobude/dejavnosti mreže; struktura upravljanja mreže;
vloga Komisije; sodelovanje z drugimi zavodi za zaposlovanje in sodelovanje s
Svetom, zlasti Odborom za zaposlovanje.
Ker bodo učinki zakonodajnega predloga
predvsem posredni in bodo glavni tehnični elementi pobude primerjalnih analiz
ter vzajemnega učenja opredeljeni v delegiranem aktu, se ocena učinka ni štela
za sorazmerno. Prav tako ni pričakovati proračunskih učinkov.   

3.           PRAVNI ELEMENTI PREDLOGA          

Pravica do ukrepanja izhaja iz člena 149
Pogodbe o delovanju Evropske unije, ki navaja, da „Evropski parlament in Svet …
lahko sprejmeta spodbujevalne ukrepe, ki so namenjeni spodbujanju sodelovanja
med državami članicami in podpori njihovega delovanja na področju zaposlovanja
s pobudami, katerih cilj je razvijanje izmenjave informacij in najboljše
prakse, zagotavljanje primerjalnih analiz in izvedenskih mnenj, pa tudi
pospeševanje inovativnih pristopov in vrednotenje izkušenj, zlasti z uporabo
pilotnih projektov. …“.
Ukrepanje Unije je upravičeno tudi zato, ker
bo zakonodajni predlog o boljšem sodelovanju med JZZ prispeval k ciljem Pogodbe,
zlasti spodbujanju polne zaposlenosti (člen 3 Pogodbe EU).
Predlog o boljšem sodelovanju med JZZ je v
celoti spodbujevalni ukrep v smislu člena 149. Ob upoštevanju narave
predlaganega spodbujevalnega ukrepa je izbira pravnega instrumenta, in sicer
sklepa Evropskega parlamenta in Sveta, najustreznejša.
Večje sodelovanje s spodbujanjem JZZ, da
sodelujejo pri posebnih pobudah, je skladno z načelom subsidiarnosti, saj
državam članicam poskuša zagotoviti podporo pri posodobitvi njihovih javnih
zavodov za zaposlovanje glede na sedanjo gospodarsko krizo in doseganju ciljev
zaposlovanja iz strategije Evropa 2020.
Na splošno pomeni posredovanje Unije v
primerjavi s samostojnim ukrepanjem držav članic na področju koordinacije JZZ
dodano vrednost. Naloga javnih zavodov za zaposlovanje je zadovoljitev
nacionalnih interesov in prednostnih nalog, na ravni Unije pa med seboj običajno
ne sodelujejo. Primerjalne analize in dejavnosti vzajemnega učenja na ravni EU
dodajajo vrednost podobnim dejavnostim na ožji ravni, pri katerih se morda
prostovoljno javi le nekaj nacionalnih JZZ, ki nato oblikujejo sodelovanje na
ravni EU.
Predlog je skladen z načelom sorazmernosti,
saj ima obliko spodbujevalnih ukrepov za javne zavode za zaposlovanje in je
njegovo trajanje omejeno na časovni okvir strategije Evropa 2020, ki ga je
sprejel Svet.            

4.           PRORAČUNSKE POSLEDICE 
Predlog Komisije o večletnem finančnem okviru
vključuje predlog v višini 958,19 milijona EUR za Program Evropske
unije za socialne spremembe in inovacije (PSCI) za obdobje 2014–2020. Finančna
sredstva za izboljšanje sodelovanja med JZZ bodo zagotovljena iz oddelka PSCI/PROGRESS/zaposlovanje.
Za opisani spodbujevalni ukrep je predviden okvirni letni znesek v višini
4 milijonov EUR. Za primerjalne analize in dejavnosti vzajemnega
učenja je predviden znesek v višini približno 3 milijonov EUR, pri
čemer se lahko objavijo številni razpisi za zbiranje predlogov. Za sestanke v
okviru mreže in znanstvene študije o vprašanjih JZZ se bo verjetno uporabil
znesek v višini največ 1 milijona EUR.
Zakonodajni predlog je nevtralen za proračun in
ne zahteva dodatnega osebja . Osebje Komisije (2 ½
ekvivalenta polnega delovnega časa), ki je zdaj zaposleno v GD EMPL na področju
zadev v zvezi z JZZ, bo postalo sekretariat mreže JZZ. 

5.           DELEGIRANI AKTI          

Zakonodajni predlog vključuje določbo, da se
Komisiji dodeli pooblastilo za sprejemanje delegiranih aktov. To bo zadevalo
zlasti delegiran akt za vzpostavitev splošnega okvira za izvajanje primerjalnih
analiz in dejavnosti vzajemnega učenja.       

Izbira uporabe pravnega instrumenta
delegiranih aktov je upravičena, saj se bo s tem osnovni akt dopolnil s
podrobnejšimi nebistvenimi elementi, kar je v tem primeru splošni okvir za
izvajanje primerjalnih analiz in dejavnosti vzajemnega učenja.            

Splošni okvir bo vključeval tehnične elemente
sistemov primerjalnih analiz, kot so metodologija, osnovni kvantitativni in
kvalitativni kazalniki za ocenjevanje rasti, rezultatov, učinka in stroškov
različnih poslovnih modelov, postopkov, uspešnosti in orodij JZZ, pa tudi
drugih meril za opredelitev najboljše prakse. Določil bo zahteve za JZZ glede mesečnega
in/ali letnega zagotavljanja podatkov, učne instrumente integriranega programa
vzajemnega učenja, kot so delavnice, medsebojni pregledi, tehnična pomoč in
študijski obiski, ter pogoje za udeležbo pri primerjalnih analizah in
dejavnostih vzajemnega učenja.     

Načrtovano je, da se zbiranje podatkov in
analiza primerjanj prenese na zunanjega izvajalca. JZZ bodo v ta
postopek vključeni, da se zagotovi skupna odgovornost za rezultate primerjalnih
analiz.     

V skladu z dogovorom JZZ se pričakuje, da se lahko uporabijo večji deli
sedanjih prostovoljnih projektov primerjalnih analiz JZZ. Na voljo so časovne
vrste za več kazalnikov, ki merijo prehode iskalcev zaposlitve v zaposlenost,
kot je prehod iz brezposelnosti v zaposlitev, prehod v zaposlitev po
kratkotrajni brezposelnosti, prehod iz ukrepov usposabljanja v zaposlitev. Z
več kazalniki se meri tudi dostop do prostih delovnih mest in njihovega
povezovanja z ustreznimi kandidati ter zadovoljstvo iskalcev zaposlitve in
delodajalcev z zagotovljenimi storitvami.        

Treba bo določiti dodatne kazalnike in kontekstualne spremenljivke, da
se oceni medsebojna odvisnost med poslovnimi modeli in postopki ter rezultati.  

Splošni okvir bo opredelil večino elementov
primerjalnih analiz in dejavnosti vzajemnega učenja. Tehnične podrobnosti, ki
se sčasoma lahko spremenijo, bodo vključene v letni delovni program mreže JZZ. 
2013/0202 (COD)
Predlog
SKLEP EVROPSKEGA PARLAMENTA IN SVETA
o boljšem sodelovanju med javnimi zavodi za
zaposlovanje (JZZ)
(Besedilo velja za EGP)
EVROPSKI PARLAMENT IN SVET EVROPSKE
UNIJE STA –
ob upoštevanju Pogodbe o delovanju Evropske
unije, zlasti člena 149 Pogodbe,
ob upoštevanju predloga
Evropske komisije,
po predložitvi osnutka zakonodajnega akta
nacionalnim parlamentom,
ob upoštevanju mnenja Evropskega
ekonomsko-socialnega odbora[16],

ob upoštevanju mnenja Odbora regij[17], 
v skladu z rednim zakonodajnim postopkom,
ob upoštevanju naslednjega:
(1)       Evropski svet[18] je 17. junija 2010 potrdil
predlog Komisije Evropa 2020 Strategija za pametno, trajnostno in
vključujočo rast[19].
Evropski svet se je zavzel za polno uporabo ustreznih instrumentov in politik
EU, da bi se podprlo doseganje skupnih ciljev, in pozval države članice k bolj
usklajenemu ukrepanju. Javni zavodi za zaposlovanje (v nadaljnjem besedilu: JZZ)
imajo osrednjo vlogo pri doseganju cilja strategije Evropa 2020, tj. 75-odstotne
stopnje zaposlenosti prebivalstva za ženske in moške v starosti med 20 in 64
let do leta 2020.
(2)       Člen 45 Pogodbe o
delovanju Evropske unije (PDEU) zagotavlja prosto gibanje delavcev v Uniji,
člen 46 pa določa ukrepe za izvajanje te svoboščine, zlasti z
zagotavljanjem tesnega sodelovanja med JZZ. Vendar mreža JZZ, vzpostavljena v
skladu s tem sklepom, poleg splošnih vidikov geografske mobilnosti zajema tudi
širok razpon ciljev in pobud v obliki spodbujevalnih ukrepov za izboljšanje
sodelovanja med državami članicami na področju zaposlovanja. Člen 149 PDEU
je zato ustrezna pravna podlaga za ta sklep.
(3)       V skladu s členom 148(4)
PDEU je Svet 21. oktobra 2010 sprejel smernice za politike
zaposlovanja. Te integrirane smernice usmerjajo države članice pri določanju
nacionalnih programov reform in izvajanju reform. Smernice za zaposlovanje so
podlaga za priporočila za posamezno državo, ki jih Svet naslovi na države
članice v skladu s členom 148(4) PDEU. V zadnjih letih so te smernice
vključevale posebna priporočila o delovanju in zmogljivosti JZZ ter
učinkovitosti aktivnih politik trga dela v državah članicah.
(4)       Koristno bi bilo, če bi se ta
priporočila dodatno podprla na podlagi boljših dokazov in s povratnimi
informacijami o uspešnosti izvajanja politike ter sodelovanjem med JZZ držav
članic. V zvezi s tem mora mreža JZZ, ki se bo vzpostavila s tem sklepom, uresničiti
konkretne pobude, kot so skupni sistemi primerjalnih analiz na podlagi dokazov,
ustrezne dejavnosti vzajemnega učenja, vzajemna pomoč med člani mreže in
izvajanje strateških ukrepov za posodobitev JZZ. Posebno znanje mreže in njenih
posameznih članov bi moralo na zahtevo Sveta za zaposlovanje, socialno
politiko, zdravje in varstvo potrošnikov (EPSCO) ter Odbora za zaposlovanje (EMCO), uporabiti tudi za zagotovitev dokazov o napredku politik zaposlovanja.
(5)       Ministri
so na neformalnem zasedanju Sveta EPSCO soglašali, da bi večje in bolj osredotočeno
sodelovanje med JZZ omogočilo izboljšano izmenjavo najboljše prakse, ter pozval
k natančnemu predlogu o pobudi „primerjalnega učenja“[20]. 
(6)       Mreža JZZ, vzpostavljena s
tem sklepom, bi morala tesno sodelovati z Odborom za zaposlovanje na podlagi
člena 150 PDEU in prispevati k njegovemu delu z zagotavljanjem dejanskih
dokazov in poročil o izvajanju politike. Mreža JZZ bo svoje prispevke Svetu
lahko posredovala prek Odbora za zaposlovanje. Zlasti sta lahko združeno znanje
mreže JZZ o vidikih zagotavljanja politik zaposlovanja in primerjalna analiza
JZZ nosilcem političnih odločitev v pomoč pri ocenjevanju in pripravi politik
zaposlovanja na nacionalni ravni in na ravni Unije.
(7)       Mreža JZZ bi morala prispevati
k izvajanju pobud politike na področju zaposlovanja, kot je Priporočilo Sveta o
vzpostavitvi jamstva za mlade[21].
Mreža lahko prav tako podpira pobude, katerih cilj je spodbujanje prehoda iz
šolanja in usposabljanja v zaposlenost, vključno z izboljšano preglednostjo
spretnosti in kvalifikacij.
(8)       Mreža JZZ bi morala okrepiti
sodelovanje med svojimi člani, razviti skupne pobude s ciljem izmenjave
informacij in najboljših praks na vseh področjih, ki jih zajemajo JZZ,
primerjalne analize in svetovanje ter spodbujanje inovativnih pristopov v
delovanju zavodov za zaposlovanje. Vzpostavitev te mreže bo omogočila
vključujočo primerjavo vseh JZZ na podlagi dokazov, ki bo usmerjena v
učinkovitost ter bo omogočila opredelitev najboljše prakse. S temi rezultati
bodo člani mreže v okviru svojih posebnih pristojnosti lahko pripravili načrt in
način delovanja zavodov za zaposlovanje. Pobude, ki jih uresniči mreža, bi
morale izboljšati učinkovitost JZZ in omogočiti učinkovitejšo javno porabo.
(9)       Da bi se vzpostavil splošni
okvir za izvajanje primerjalnih analiz in dejavnosti vzajemnega učenja, bi bilo
treba pooblastilo za sprejemanje aktov v skladu s členom 290 PDEU prenesti
na Komisijo, ob upoštevanju opredelitve tehničnih elementov sistemov
primerjalne analize in dejavnosti vzajemnega učenja. To bi moralo vključevati metodologijo,
osnovne kvantitativne in kvalitativne kazalnike za ocenjevanje uspešnosti JZZ,
učne instrumente integriranega programa vzajemnega učenja in pogoje za udeležbo
pri teh pobudah. Zlasti je pomembno, da se Komisija med pripravami ustrezno
posvetuje, med drugim tudi na strokovni ravni in predvsem s strokovnjaki JZZ.
Komisija bi morala pri pripravi in oblikovanju delegiranih aktov zagotoviti
istočasno, pravočasno in ustrezno posredovanje zadevnih dokumentov Evropskemu
parlamentu in Svetu.
(10)     Zaradi različnih modelov,
nalog in oblik zagotavljanja storitev JZZ mora vsaka država članica sama iz
vodstvenega kadra svojih javnih zavodov za zaposlovanje predlagati enega člana
upravnega odbora mreže JZZ. Kadar je ustrezno, bi moral član v upravnem odboru
zastopati druge javne zavode za zaposlovanje v zadevni državi članici.
Imenovani člani bi morali imeti možnost sprejemanja odločitev v imenu
organizacij, ki jih pošiljajo. Da se zagotovi vključitev vseh JZZ v delovanje
mreže, bi morale dejavnosti omogočati vse ravni sodelovanja. 
(11)     Mreža JZZ bi morala temeljiti
na izkušnjah obstoječe neformalne svetovalne skupine JZZ EU/EGP, ki jo Komisija
podpira od leta 1997, in jo nadomestiti. Pri pripravi
osnutka tega sklepa so se upoštevala mnenja te skupine.
(12)     Ključna področja za ukrepanje,
ki jih je opredelila navedena neformalna skupina
strokovnjakov v svojem dokumentu „Strategija JZZ 2020“, bi se morala uporabiti kot smernice za praktično
izvedbo predvidenega koncepta za posodobitev in krepitev JZZ[22].
(13)     Mreža JZZ bi morala vsem
svojim članom zagotoviti vzajemno pomoč in omogočiti njihovo medsebojno podporo
pri posodobitvi organizacijskih struktur in zagotavljanju storitev z boljšim
sodelovanjem, zlasti s prenosom znanja, študijskimi obiski in izmenjavami
uslužbencev. 
(14)     Mreža JZZ in njene pobude bi
moral financirati iz oddelka PROGRESS/zaposlovanje „Programa Evropske unije za
socialne spremembe in inovacije“ v okviru odobrenih proračunskih sredstev, ki
jih je določil proračunski organ. 
(15)     Države članice lahko do
finančnih sredstev za projekte, ki jih razvije mreža ali se opredelijo v okviru
dejavnosti vzajemnega učenja in se nato izvajajo v posameznih JZZ, dostopajo
prek Evropskega socialnega sklada, Evropskega sklada za regionalni razvoj in
Obzorja 2020.
(16)     Komisija bo izvedla potrebne
upravne ukrepe za vzpostavitev mreže –
SPREJELA NASLEDNJI SKLEP:
Člen 1
Vzpostavitev
Mreža javnih zavodov za zaposlovanje (JZZ) na
ravni EU (v nadaljnjem besedilu: mreža) se vzpostavi za obdobje od
1. januarja 2014 do 31. decembra 2020. Mreža bo izvajala
pobude iz člena 3.
Mrežo sestavljajo:
(a)                   
javni zavodi za zaposlovanje, ki so jih imenovale države
članice, in
(b)                   
Komisija. 
Države članice z regionalnimi avtonomnimi
zavodi za zaposlovanje zagotavljajo ustrezno zastopanost v posebnih pobudah mreže.
Člen 2
Cilji
Spodbujevalni ukrep, določen v tem sklepu,
prek mreže prispeva k:
(a)                   
izvajanju strategije Evropa 2020 za pametno,
trajnostno in vključujočo rast ter njenih glavnih ciljev, zlasti v zvezi z zaposlovanjem;
(b)                   
boljšemu delovanju trgov dela v EU; 
(c)                   
boljši vključenosti trgov dela; 
(d)                   
večji geografski in poklicni mobilnosti ter
(e)                   
boju proti socialni izključenosti in vključevanju
oseb, ki so izključene s trga dela.
Člen 3
Pobude mreže 
1.           Mreža predvsem:
(a)         
na evropski ravni razvija in izvaja sisteme
primerjalne analize na podlagi dokazov med javnimi zavodi za zaposlovanje z
uporabo kvantitativnih in kvalitativnih kazalnikov za ocenjevanje uspešnosti
JZZ in zbiranje dokazov, da bi se vzpostavil ustrezen instrument vzajemnega
učenja. Prav tako aktivno sodeluje pri izvajanju teh dejavnosti z izmenjavo
podatkov, znanja in prakse;
(b)         
zagotavlja vzajemno pomoč v obliki medsebojne
pomoči ali skupinskih dejavnosti, s sodelovanjem ter izmenjavo informacij, izkušenj
in osebja med svojimi člani, vključno s podporo za izvajanje priporočil za posamezno
državo v zvezi z JZZ, ki jih je izdal Svet;
(c)         
sprejme in izvaja koncept za posodobitev in
krepitev JZZ na ključnih področjih;
(d)         
pripravlja poročila na področju zaposlovanja na
zahtevo Sveta ali Komisije ali na lastno pobudo;
(e)         
prispeva k izvajanju pobud politike na področju
zaposlovanja;
(f)           
mreža sprejme in izvaja letni program, v katerem so
podrobno pojasnjene njene delovne metode, rezultati, ki jih mora doseči, in
drugi podatki v zvezi z izvajanjem sistemov primerjalne analize.
2.           Mreža vzpostavi mehanizem za
poročanje v zvezi s pobudama 3.1.a in 3.1.b. V skladu s to določbo člani mreže pripravljajo
letna poročila za mrežo.
Člen 4
Sodelovanje
Mreža sodeluje z deležniki trga dela, vključno
z drugimi službami za zaposlovanje, tako da jih vključuje v ustrezne dejavnosti
in sestanke mreže ter izmenjuje informacije in podatke.
Člen 5
Delovanje mreže
1.           Mrežo upravlja upravni odbor,
v katerega vsaka država članica iz vodstvenega kadra svojih zavodov za
zaposlovanje predlaga enega člana in nadomestnega člana. Komisija imenuje enega
člana in nadomestnega člana upravnega odbora. Nadomestni člani nadomestijo
člane po potrebi.
2.           Med člani JZZ upravnega odbora
se imenuje predsednik, ki bo zastopal mrežo,
in dva podpredsednika. Podpredsednika nadomestita
predsednika po potrebi.
3.           Upravni
odbor soglasno sprejme svoj poslovnik, ki med drugim
vsebuje ureditve glede sprejemanja odločitev upravnega odbora ter določbe o
imenovanju in mandatu predsednika ter podpredsednikov mreže. Upravni odbor s
kvalificirano večino sprejme letni delovni program, vključno z vzpostavitvijo
delovnih skupin in jezikovnih ureditev na sestankih v okviru mreže, in letno
poročilo mreže, ki ga je treba objaviti.
4.           Upravnemu odboru bo pomagal sekretariat,
ki ga zagotovi Komisija in je sestavljen v okviru Komisije. Sekretariat bo v
sodelovanju s predsednikom in podpredsednikoma pripravil sestanke upravnega
odbora, letni delovni program in letno poročilo.
Člen 6
Finančna podpora za ta spodbujevalni ukrep
Globalni viri za izvajanje tega sklepa se
določijo v okviru Programa za socialne spremembe in inovacije, katerega letna proračunska
sredstva odobri proračunski organ v mejah finančnega okvira.
Člen 7
Sprejetje splošnega okvira 
Komisija
je pooblaščena za sprejemanje delegiranih aktov v skladu s členom 8 v
zvezi s splošnim okvirom za izvajanje pobud primerjalnih analiz in vzajemnega
učenja, opredeljenih v členu 3.1, vključno z metodologijo, osnovnimi
kvantitativnimi in kvalitativnimi kazalniki za ocenjevanje uspešnosti JZZ,
učnimi instrumenti integriranega programa vzajemnega učenja in pogoji za
udeležbo pri teh pobudah.      

Člen 8
Izvajanje pooblastila
1.           Pooblastilo za sprejetje
delegiranih aktov se Komisiji podeli pod pogoji, določenimi v tem členu.
2.           Pooblastilo iz člena 7
se Komisiji podeli za sedem let od datuma začetka veljavnosti Sklepa.
3.           Pooblastilo iz člena 7
lahko kadar koli prekliče Evropski parlament ali Svet. S sklepom o preklicu
preneha veljati prenos pooblastila iz navedenega sklepa. Preklic začne veljati
dan po objavi v Uradnem listu Evropske unije ali na poznejši
datum, ki je v njem naveden. Sklep ne vpliva na veljavnost že veljavnih
delegiranih aktov.
4.           Takoj ko Komisija sprejme
delegirani akt, o tem hkrati uradno obvesti Evropski parlament in Svet.
5.           Delegirani akt, sprejet v
skladu s členom 7, začne veljati le, če niti Evropski parlament niti Svet
ne nasprotujeta delegiranemu aktu v roku dveh mesecev od uradnega obvestila
Evropskemu parlamentu in Svetu o tem aktu, ali če sta pred iztekom tega roka
tako Evropski parlament kot Svet obvestila Komisijo, da ne bosta nasprotovala.
Navedeni rok se na pobudo Evropskega parlamenta ali Sveta podaljša za dva
meseca.
Člen 9
Pregled
Komisija predloži poročilo o uporabi tega
sklepa Evropskemu parlamentu, Svetu, Evropskemu ekonomsko-socialnemu odboru in
Odboru regij štiri leta po začetku njegove veljavnosti. Poročilo zlasti vsebuje
oceno, v kolikšnem obsegu je mreža prispevala k doseganju ciljev iz
člena 2 in ali je izpolnila svoje naloge. 
Člen 10
Naslovniki
Ta sklep je naslovljen na države članice.
V Bruslju,
Za Evropski parlament                                  Za
Svet
Predsednik                                                     Predsednik
[1]               Sporočilo Komisije „Evropa 2020 – Strategija
za pametno, trajnostno in vključujočo rast“, COM(2010) 2020 final.
[2]               Sporočilo Komisije: Program za nova znanja in spretnosti
ter delovna mesta: evropski prispevek k polni zaposlenosti, COM
(2010) 682 final, Sporočilo Komisije „K okrevanju s številnimi novimi
delovnimi mesti“, COM(2012) 173 final.
[3]               Sklepi Sveta EU za zaposlovanje,
socialno politiko, zdravje in varstvo potrošnikov z dne
28. februarja 2013.
[4]               Sklep Sveta z dne 21. oktobra 2010 o smernicah
za politike zaposlovanja držav članic (2010/707/EU).
[5]               Vprašalnik JZZ o odzivu na krizne
razmere za obdobje 2010–2013, Evropski laboratorij za mobilnost delavcev.
[6]               Skupino sestavljajo JZZ držav članic EU, Norveške,
Islandije in Lihtenštajna (EGP).
[7]               Public Employment Services’ Contribution to EU 2020
(Prispevek javnih zavodov za zaposlovanje k strategiji EU 2020), PES 2020
Strategy Output Paper (dokument o rezultatih strategije JZZ 2020),
2012.
[8]               Študija o poslovnih modelih JZZ, Evropski laboratorij za
mobilnost delavcev, 2012.
[9]               PES performance measurement systems and geographical
labour mobility (Sistemi JZZ za merjenje učinkovitosti in geografske
mobilnosti delavcev), Ecorys, 2012.
[10]             The role of the Public Employment Services related to ‘Flexicurity’
in the European Labour Markets (Vloga javnih zavodov za zaposlovanje v
zvezi s „prožno varnostjo“ na evropskih trgih dela), Danski tehnološki
inštitut, 2009.
[11]             Anticipating skill needs of the labour force and
equipping people for new jobs - Which role for Public Employment Services in
early identification of skill needs and labour up-skilling? (Napovedovanje
potreb po spretnostih delovne sile ter usposabljanje ljudi za nove zaposlitve –
kakšno vlogo naj imajo javni zavodi za zaposlovanje v zgodnjem prepoznavanju
potreb po spretnostih ter nadgrajevanju spretnosti delovne sile?), Danski
tehnološki inštitut, 2010. 
[12]             „Dialog med javnimi zavodi za zaposlovanje“ je program
podpore Evropske komisije za vzajemno učenje za javne zavode za zaposlovanje,
za več informacij glej: 
http://ec.europa.eu/social/main.jsp?catId=964&langId=en.
[13]             Vprašalnik JZZ o odzivu na krizne
razmere za obdobje 2010–2013, Evropski laboratorij za mobilnost delavcev.
[14]             Projekt za primerjalne analize JZZ je prostovoljen projekt
JZZ, ki ga sofinancira program PROGRESS, za več informacij glej: http://www.pes-benchmarking.eu/english/about.asp?IdPageLv=1.
[15]             Neformalni sestanek ministrov Sveta EU za zaposlovanje,
socialno politiko, zdravje in varstvo potrošnikov, Dublin, 7.–8. februar 2013.

[16]             UL C , , str. .
[17]             UL C , , str. .
[18]             Št.: EUCO 13/10, 17. 6. 2010. 
[19]             Sporočilo Komisije Evropa 2020 – Strategija za
pametno, trajnostno in vključujočo rast, COM(2010) 2020 z dne
3. marca 2010.
[20]             Neformalni sestanek ministrov Sveta EU za zaposlovanje,
socialno politiko, zdravje in varstvo potrošnikov, Dublin,
7.–8. februar 2013. 
[21]             Priporočilo Sveta o vzpostavitvi jamstva za mlade
(7123/13).
[22]             Public Employment Services’ Contribution to EU 2020
(Prispevek javnih zavodov za zaposlovanje k strategiji EU 2020), PES
2020 Strategy Output Paper (dokument o rezultatih strategije JZZ 2020),
2012.